地名: 義州 (平安道, 府)
年: 1623.0

○癸卯/十三日癸卯, 上擧義兵, 奉王大妃復位, 以大妃命, 卽位于慶運宮, 廢光海君, 放于江華, 誅李爾瞻等, 大赦國中。 上宣祖大王之孫, 元宗大王
              
                【定遠君諱琈, 追尊爲元宗。】
              之長子也。 母仁獻王后
              具氏,
                【連珠郡夫人追尊爲王后。】
              贊成思孟之女。 萬曆乙未十一月初七日, 誕上于海州府舍。 時, 倭警未息, 王子諸宮, 俱駐海州故也。 誕降之辰, 赤光照耀, 異香滿室, 姿表異凡, 右股有黑子無數。 宣廟嘗曰: "是漢
              高之相, 勿洩也。" 大奇愛之, 育于宮中, 親命小字及諱, 屬意甚深, 光海不悅。 及長, 聰明仁孝, 弘毅有大度, 屢進階封綾陽君, 益自謙晦養德。 初光海在東宮, 宣廟有欲易之意, 及嗣位, 深忌永昌大君, 讐視母后, 猜疑日積。 賊臣李爾瞻、鄭仁弘等, 慫慂其惡, 安置臨海君、永昌大君于海島而殺之, 族延興府院君
              金悌男。
                【王大妃之父也。】
              屢起大獄, 殺戮無辜, 上季弟綾昌君
              佺, 亦被誣而殞, 元宗大王以憂薨。 幽閉大妃于西宮, 去大妃號, 禍將不測, 先朝舊臣異議者, 悉竄逐之。 一時賢士, 不罹罪罟, 卽遯于荒野, 人皆危懼。 大興土木之役, 連年不息, 兇孽滿朝, 後宮亂政, 大小除拜, 皆由賄賂, 暴斂無藝, 國人如在水火中。 上見倫紀已絶, 宗社將亡, 慨然有撥亂反正之志。 武人李曙、申景禛, 首建大計。 景禛及具宏、具仁垕, 皆上近屬也。 相與密謀, 欲得文士中有威望者同事, 乃訪於前同知金瑬, 一言相契, 遂定推戴之策, 卽庚申歲也。 其後景禛往見前府使李貴言之, 貴素有此志, 大喜, 遂與其子時白、時昉及文士崔鳴吉、張維, 儒生沈器遠、金自點等合謀。 自是預謀効力者日衆, 壬戌秋, 李貴適拜平山府使, 引申景禛爲中軍, 以爲中外協應之計。 會謀泄, 臺諫請拿問李貴, 賴金自點、沈器遠等, 行計於後宮, 事得已。 申景禛、具仁垕亦見疑於時, 皆補外去。 會, 李曙爲長湍府使, 請設山城於德津, 因以聚鍊軍卒。 至是, 約日擧事, 而訓鍊大將李興立, 與時相朴承宗爲姻家, 群議以爲都監軍可畏, 必得興立, 乃可。 張維之弟紳爲興立女壻, 維乃見興立, 喩以大義, 興立卽許爲內應。 於是, 李曙自長湍起兵來赴, 伊川府使李重老, 亦領褊裨, 馳會於坡州。 有李而攽者, 聞其事於李厚培、厚源兄弟, 告其叔父惟聖, 惟聖言于金藎國, 藎國卽與馳見朴承宗, 使而攽告變。 且勸承宗斬李興立, 而攽遂上變告, 乃十二日夕也。 於是, 設惟鞫廳, 先捕李厚培, 縛之闕下, 將逮捕在告諸人, 而光海方與後宮曲宴, 留其事不下。 承宗招李興立, 謂曰: "汝與金瑬、李貴反乎?" 答曰: "興立豈負公乎?" 乃釋之。 義兵以是夜二更, 期會于弘濟院, 金瑬爲大將, 而聞有告變, 欲待捕者至, 殺之而往。 頃之未發, 沈器遠、元斗杓等, 馳往其家, 謂曰: "期會已迫, 豈可坐待拿命?" 瑬遂往。 李貴、金自點、韓嶠等, 先往弘濟院, 會者纔數百。 金瑬與長湍兵, 皆未至。 聞變書已入, 衆情洶懼, 李貴乃推兵使李适爲大將, 部分號令, 衆乃定。 瑬至, 傳令招适, 适大怒, 欲不從, 貴和解之。 上率親兵, 出至延曙驛, 迎李曙軍, 人以延曙爲奇讖。 長湍兵七百餘人, 金瑬、李貴、沈器遠、崔鳴吉、金自點、宋英望、申景&#x2567F;等所領諸軍, 亦六七百人。 夜三鼓, 至彰義門, 斬關而入, 遇宣傳官伺察城門者, 前軍斬之, 遂鼓噪而進, 直至昌德宮。 李興立陣於闕門洞口, 按兵不動。 哨官李沆開敦化門, 義兵直入闕內, 衛士皆散。 光海由後苑門出走, 兵人爭入寢殿, 燃炬搜覓, 火延薍簾, 因燒諸殿。 上踞胡床, 坐仁政殿階上, 禁中直宿之官, 皆竄伏。 捕都承旨李德泂、輔德尹知敬至, 兩人初皆不拜, 審知義擧, 乃拜。 出命牌招李廷龜等。 厥明, 百官咸集, 朴鼎吉以兵曹參判先至, 判書權縉繼至, 言鼎吉與宗室恒山君聚軍, 而今入來, 恐有內應之意。 卽引出鼎吉斬之, 拿問恒山君, 無事實, 釋之, 而鼎吉罪惡, 自當被誅, 人快之。 誅尙宮金氏、承旨朴弘道。 金尙宮, 宣廟宮人也。 光海嬖之, 所言皆從, 權傾內外, 且交結爾瞻諸子及弘道輩, 往來其家, 無復防禁, 至是, 首誅之。 弘道凶戾, 在凶黨中特甚, 捕於闕內誅之。 光海走匿于醫官喪人安國臣家, 着國臣白衣冠, 國臣來告, 遣將士舁至。 廢世子亦亡匿, 爲軍人所得。 上初入宮, 卽送金自點、李時昉, 啓達反正之意于王大妃。 大妃下敎曰: "十年幽閉之中, 無人來問, 爾是何人, 乃於中夜, 無承旨、史官而如是直啓乎?" 兩人還奏, 上乃命大將李貴、都承旨李德泂、同副承旨閔聖徵等, 備儀仗, 往請奉迎。 李貴等詣慶運宮, 陳啓事狀, 屢請奉往, 大妃不許。 上乃親詣慶運宮, 有司進輦設儀衛, 上命撤去。 請乘轎, 亦不從, 乘馬而行, 舁光海以隨。 都民鼓舞懽呼, 皆曰: "不圖今日, 復見聖世。" 至有涕泣者。 上至慶運宮下馬, 步入西廳門外, 再拜痛哭。 侍衛將士及侍臣, 皆痛哭。 上仍俯伏待罪。 慈殿下敎曰: "綾陽君宗子也, 入承大統宜矣。 克成莫大之功, 有何待罪之事?" 上對曰: "搶攘之中, 事多未遑, 今始來詣, 不勝惶恐。" 慈殿命納傳國寶及啓字。 李貴奏曰: "慈殿當出御正殿, 招大臣傳寶, 何必徑入國寶, 以致人疑乎?" 慈殿屢促之, 上命左議政朴弘耉, 奉入國寶, 而久無成命。 上伏地良久, 至于夜深, 上謂群臣曰: "予欲退家待罪。" 群臣力諫止之。 俄而, 慈殿命引見嗣君。 上進入內庭, 諸將皆從。 慈殿設先王虛座, 上再拜痛哭, 侍臣皆哭。 慈殿御寢殿垂簾, 置御寶於床, 引上入。 上俯伏而哭。 慈殿曰: "勿哭。 宗社大慶, 何用哭爲?" 上避席而拜曰: "大事未定, 日暮始來, 臣罪萬死。" 慈殿曰: "勿辭。 有何罪? 予以薄命, 不幸遭人倫之變, 逆魁逞憾先王, 以我爲讎, 屠戮我父母, 魚肉我宗族, 剝殺我孺子, 幽囚我別宮。 寡身久處深宮, 人間消息, 邈不聞知。 不意, 今日, 乃見是事。" 又謂群臣曰: "逆魁於先王, 實是仇讐。 朝廷之上, 奸臣布列, 加予以大惡之名, 而拘囚十餘年, 疇昔之夢, 先王語予以此事, 賴卿等, 復明人倫, 得見今日, 卿等之功, 何可勝言!" 群臣請速傳寶。 慈殿曰: "未亡人得至今日, 實是上帝之靈貺, 嗣君可拜謝上帝。" 閔聖徵曰: "爲此擧措, 殊極未安, 不敢承命。 傳寶然後, 嗣君當出外, 討捕凶黨, 以定人心。" 群臣皆曰: "嗣君卽位之後, 當告宗廟, 傳寶甚急。" 慈殿曰: "傳寶大事, 不可草草行禮。 明日當於西廳, 備禮行之。 且無天朝之命, 何以正位? 宜權署國事。" 都承旨李德泂請對, 啓曰: "國家危亂, 幾至於亡, 嗣君爲宗社大計, 躬擐甲冑, 擧此大事, 人心已歸, 天命已定, 而傳寶之事, 夜深不決何也? 若不速傳國寶, 以正位號, 何以鎭定? 請亟傳國寶, 以答臣民之望。" 慈殿曰: "受寶有節次, 何以暮夜, 急迫傳授乎? 卿等之言如此, 須與大臣相議。 當以何寶傳之乎?" 大臣曰: "以昭信寶、受命寶, 傳之宜當, 宥書寶, 亦可傳授。" 上曰: "臣無才德, 不敢當。" 慈殿曰: "王室至親, 臣民愛戴, 非德而何? 嗣君自此可爲聖主, 實宗社之洪福也。" 乃命承傳色金天霖等, 奉御寶, 跪傳於上, 上拜受。 侍臣啓曰: "旣已傳寶, 宜亟出御正殿, 以正大位。" 慈殿曰: "初欲備禮, 從容傳授, 卿等之言, 不可違故, 如是行之矣。" 仍謂上曰: "逆魁之罪, 知之乎? 惟我德薄, 不能盡母子之道, 使倫紀斁滅, 國家幾亡。 賴嗣君孝, 上安宗社, 下雪讐怨, 感激何極!" 又謂諸臣曰: "逆魁父子, 今置何處乎?" 對曰: "皆在闕下矣。" 慈殿曰: "不共戴天之讎, 忍之已久。 願親斫渠父子之頭, 以祭亡靈。 幽囚十餘年, 至今不死者, 蓋待今日耳。 願得甘心焉。" 諸臣啓曰: "自古, 廢出之君, 臣子不敢以刑戮擬議。 無道之主, 莫如桀紂, 而湯、武放之。 今此下敎, 臣等所不忍聞也。" 德泂曰: "慈聖之於廢君, 天倫已定, 子雖不孝, 母不可以不慈也。 此下敎, 非徒不忍聞, 亦不敢奉承。" 慈殿曰: "吾與嗣君, 同御正殿, 則當雪吾讎。 今嗣君卽位, 能體我心, 爲吾復讎, 則可謂孝矣。" 上曰: "百官在, 臣何敢擅也?" 慈殿曰: "嗣君年已壯長, 豈受百官指揮?" 德泂曰: "嗣君入內, 夜將朝矣。 尙未卽位, 將士軍民, 皆有悶鬱之心。 請速出外。" 慈殿曰: "父母之讎, 不共天, 兄弟之讎, 不同國。 逆魁自絶母子之道, 於我有必報之讐, 無可赦之道矣。" 德泂曰: "昔中廟反正, 優待廢王, 以終天年, 此可法也。" 慈殿曰: "卿言誠是。 但逆魁弑父殺兄, 淫蒸父妾, 戮其庶母, 囚其嫡母, 百惡俱備, 何可比於燕山?" 聖徵曰: "今此下敎之事, 外間未曾聞之。 至於弑字, 尤所未聞也。" 慈殿曰: "殺人以挺與刃, 何以異哉?" 先王疾將大漸, 故爲驚動, 終致不諱, 此何以異於弑乎?" 德泂曰: "奸逆之徒, 散處外間, 不無意外之變。 請速卽位頒敎, 及時討捕, 鎭撫群情。" 慈殿曰: "別堂乃先王視事之所, 已令宮人灑掃矣。" 上起拜出, 卽位于別堂, 仍視事達曙。 侍臣及將士, 帶劍宿衛。 置光海于藥房, 廢世子於都摠府, 以兵守之, 令司饔院供之。 罷營建、儺禮、火器等十二都監, 開義禁府典獄署, 悉放罪人。 時爾瞻之徒, 多逃竄, 遣軍人搜捕。 又多有冀免其罪, 爭先投謁者, 皆縛而拘之。 下諭于都元帥韓浚謙, 誅平安監司朴燁、義州府尹鄭遵于境上。 又命誅諸道調度使金純、池應鯤、金忠輔、王明恢、權忠男、李文賓等。 燁賦性鷙酷, 行事悖戾, 以柳德新女壻, 附托宮禁, 曾爲守令, 以私獻取媚。 及爲平安監司, 逢迎固寵, 無所不至, 奇技玩好之物, 日輸宮掖, 衣服飮食, 僭侈無度, 徵斂暴刻, 殺人如芥, 一道赤立, 怨入骨髓。 及其梟示之日, 一道之民, 莫不相慶, 至有剖棺臠屍者云。 遵, 造之弟, 凶險奸猾, 爲爾瞻腹心, 凶逆之論, 無不主張。 及超授本州, 專以私獻媚悅爲事, 貪饕剝割, 一境怨苦。 且與奴賊私自交通, 以致天朝之疑。 至是梟示, 州民大悅。 純本賤孽也, 以尹暈、任就正之心腹, 仍爲附托宮禁, 至拜同知中樞。 就正等, 以純差海西調度, 浚剝黎民, 凌辱士族, 無所不至, 一道蕭然, 甚於寇亂。 其時監司鄭岦具由馳啓, 營建都廳權怗上疏極陳, 而光海不納, 朝野莫不憤惋。 及禁府請刑, 上命誅之於本道, 以快一道人心。 應鯤等罪惡與純同, 竝命誅之。 時濟州牧使梁濩諂事凶黨, 貪虐特甚, 一島之民, 如在水火, 亦命拿來, 誅之。